CELEX: 32013R1277
Language: lv
Date: 2013-12-09 00:00:00
Title: Komisijas Īstenošanas regula (ES) Nr. 1277/2013 ( 2013. gada 9. decembris ), ar ko atļauj palielināt vīna stiprināšanas robežvērtības tādam vīnam, kas ražots, izmantojot dažos vīnogu audzēšanas reģionos vai to daļās 2013. gadā ievāktās vīnogas

10.12.2013   
            
            
               LV
            
            
               Eiropas Savienības Oficiālais Vēstnesis
            
            
               L 329/10
            
         KOMISIJAS ĪSTENOŠANAS REGULA (ES) Nr. 1277/2013
   (2013. gada 9. decembris),
   ar ko atļauj palielināt vīna stiprināšanas robežvērtības tādam vīnam, kas ražots, izmantojot dažos vīnogu audzēšanas reģionos vai to daļās 2013. gadā ievāktās vīnogas
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (“Vienotā TKO regula”) (1), un jo īpaši tās 121. panta trešo daļu,
   tā kā:
   
               (1)
            
            
               Regulas (EK) Nr. 1234/2007 XVa pielikuma A.3. punktā ir paredzēts, ka gados, kuros klimatiskie apstākļi bijuši īpaši nelabvēlīgi, dalībvalstis var pieprasīt palielināt vīna spirta tilpumkoncentrācijas (stiprināšanas) robežvērtības, nepārsniedzot 0,5 %.
            
         
               (2)
            
            
               Čehijas Republika, Vācija, Francija, Horvātija, Luksemburga, Ungārija, Austrija un Slovākija ir pieprasījušas šādu vīna stiprināšanas robežvērtību palielināšanu vīnam, kas ražots, izmantojot 2013. gadā ievāktās vīnogas, jo to augšanas perioda laikā klimatiskie apstākļi bijuši īpaši nelabvēlīgi. Čehijas Republika, Vācija, Horvātija, Luksemburga, Ungārija, Austrija un Slovākija šādu pieprasījumu ir attiecinājušas uz visiem to vīnogu audzēšanas reģioniem, un Francija – uz dažām Žirondas departamenta komūnām.
            
         
               (3)
            
            
               Īpaši nelabvēlīgo laika apstākļu dēļ 2013. gadā Regulas (EK) Nr. 1234/2007 XVa pielikuma A.2. punktā noteiktās dabiskās spirta tilpumkoncentrācijas palielināšanas robežvērtības dažos vīnogu audzēšanas reģionos vai to daļās nedod iespēju ražot parasti tirgū pieprasītu vīnu ar atbilstošu spirta tilpumkoncentrāciju.
            
         
               (4)
            
            
               Ņemot vērā Regulas (EK) Nr. 1234/2007 XVa pielikuma mērķi, proti, mazināt un ierobežot vīna stiprināšanu, un ņemot vērā to, ka minētā pielikuma A.3. punktā paredzēto atkāpi piešķir īpašos gadījumos, atļauja palielināt vīna stiprināšanas robežvērtības būtu jāpiešķir tikai tiem vīnogu audzēšanas reģioniem vai to daļām, kurās bijuši īpaši nelabvēlīgi klimatiskie apstākļi. Tāpēc Francijā šāda atļauja būtu jāpiešķir tikai ierobežotam skaitam Žirondas departamenta komūnu, kurās ir bijuši šādi klimatiskie apstākļi.
            
         
               (5)
            
            
               Tāpēc ir lietderīgi atļaut palielināt vīna stiprināšanas robežvērtības tādam vīnam, kas ražots, izmantojot vīnogas, kas 2013. gadā ievāktas vīnogu audzēšanas reģionos Čehijas Republikā, Vācijā, Francijā, Horvātijā, Luksemburgā, Ungārijā, Austrijā un Slovākijā vai to daļās.
            
         
               (6)
            
            
               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
            
         IR PIEŅĒMUSI ŠO REGULU.
   1. pants
   Atkāpjoties no Regulas (EK) Nr. 1234/2007 XVa pielikuma A.2. punkta, vīnogu audzēšanas reģionos vai to daļās, kas uzskaitītas šīs regulas pielikumā, dabiskās spirta tilpumkoncentrācijas palielināšana svaigām vīnogām, kas ievāktas 2013. gadā, vīnogu misai, rūgstošai vīnogu misai, rūgstošam jaunvīnam un vīniem, kuri iegūti no vīna vīnogu šķirnēm, kas ievāktas 2013. gadā, nedrīkst pārsniegt šādas robežvērtības:
   
               a)
            
            
               3,5 % vīnogu audzēšanas A zonā, kas minēta Regulas (EK) Nr. 1234/2007 XIb pielikuma papildinājumā;
            
         
               b)
            
            
               2,5 % vīnogu audzēšanas B zonā, kas minēta Regulas (EK) Nr. 1234/2007 XIb pielikuma papildinājumā;
            
         
               c)
            
            
               2,0 % vīnogu audzēšanas C I un C II zonā, kas minēta Regulas (EK) Nr. 1234/2007 XIb pielikuma papildinājumā.
            
         2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 9. decembrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 299, 16.11.2007., 1. lpp.
   
      PIELIKUMS
      
         Vīnogu audzēšanas reģioni vai to daļas, kurās saskaņā ar 1. pantu ir atļauts palielināt vīna stiprināšanas robežvērtības
      
      
                  Dalībvalsts
               
               
                  Vīnogu audzēšanas reģions vai tā daļa (vīnogu audzēšanas zona)
               
            
                  Čehijas Republika
               
               
                  Visi vīnogu audzēšanas reģioni (A un B zona)
               
            
                  Vācija
               
               
                  Visi vīnogu audzēšanas reģioni (A un B zona)
               
            
                  Francija
               
               
                  Šādas Žirondas departamenta komūnas: Arbanats, Ayguemorte-Les-Graves, Baurech, Beautiran, Belvès-de-Castillon, Blésignac, Branne, Cabara, Camiac-et-Saint-Denis, Capian, Cardan, Castillon-la-Bataille, Castres-Gironde, Civrac-sur-Dordogne, Daignac, Dardenac, Espiet, Faleyras, Francs, Gardegan-et-Tourtirac, Grézillac, Guillac, Haux, La Brède, Langoiran, Lestiac-sur-Garonne, Lugaignac, Mouillac, Mouliets-et-Villemartin, Naujan-et-Postiac, Paillet, Podensac, Portets, Pujols, Rions, Saint-Aubin-de-Branne, Sainte-Colombe, Saint-Étienne-de-Lisse, Sainte-Florence, Saint-Genès-de-Castillon, Saint-Genès-de-Lombaud, Saint-Jean-de-Blaignac, Saint-Léon, Saint-Magne-de-Castillon, Saint-Michel-de-Rieufret, Saint-Morillon, Saint-Pey-d’Armens, Saint-Philippe-d’Aiguille, Saint-Selve, Sainte-Terre, Les Salles-de-Castillon, La Sauve, Tabanac, Tizac-de-Curton, Le Tourne, Vignonet, Villenave-de-Rions un Virelade (CI zona)
               
            
                  Horvātija
               
               
                  Visi vīnogu audzēšanas reģioni (B, CI un CII zona)
               
            
                  Luksemburga
               
               
                  Visi vīnogu audzēšanas reģioni (A zona)
               
            
                  Ungārija
               
               
                  Visi vīnogu audzēšanas reģioni (CI zona)
               
            
                  Austrija
               
               
                  Visi vīnogu audzēšanas reģioni (B zona)
               
            
                  Slovākija
               
               
                  Visi vīnogu audzēšanas reģioni (B un CI zona)